b'\n_START_ARTICLE_\nJeesuksen ristiinnaulitseminen\n_START_PARAGRAPH_\nJeesus ristiinnaulittiin Golgatalla Juudeassa Jerusalemin kaupunginmuurien ulkopuolella noin vuonna 30\xe2\x80\x9333 jaa. p\xc3\xa4\xc3\xa4si\xc3\xa4isen aikoihin. Evankeliumien mukaan juutalaiset tahtoivat useaan kertaan kivitt\xc3\xa4\xc3\xa4 Jeesuksen muun muassa h\xc3\xa4nen opetustensa t\xc3\xa4hden, kun h\xc3\xa4n antoi ihmisten syntej\xc3\xa4 anteeksi ja sanoi Jumalaa is\xc3\xa4kseen, mutta juutalaiset fariseukset ja ylipapit my\xc3\xb6s pelk\xc3\xa4siv\xc3\xa4t Jeesuksen suosion lis\xc3\xa4\xc3\xa4ntyv\xc3\xa4n ja Rooman valtakunnan reaktiota. Juudaksen kavallettua Jeesuksen h\xc3\xa4net vangittiin ja vietiin ylipappien Hannas ja Kaifaksen kuulusteltavaksi Sanhedrin neuvoston eteen. Roomalainen prefekti Pontius Pilatus tuomitsi Jeesuksen ruoskittavaksi ja lopulta h\xc3\xa4net ristiinnaulittiin. Tapahtuma kuvataan Uuden testamentin nelj\xc3\xa4ss\xc3\xa4 evankeliumissa ja siit\xc3\xa4 on joitakin mainintoja my\xc3\xb6s Raamatun ulkopuolella. Kollektiivisesti tapahtumaan viitataan passiona. Nykytutkijat n\xc3\xa4kev\xc3\xa4t Jeesuksen kasteen ja ristiinnaulitsemisen kahtena keskeisen\xc3\xa4 historiallisena tosiasiana Jeesuksesta._NEWLINE_Kristittyjen mukaan Jeesus oli Jumalan Poika, joka kuolemansa j\xc3\xa4lkeen nousi kolmantena p\xc3\xa4iv\xc3\xa4n\xc3\xa4 kuolleista. Yl\xc3\xb6snousemus on kristinuskon keskeinen uskonkappale. Tyhj\xc3\xa4st\xc3\xa4 ristist\xc3\xa4 tuli kristinuskon ehk\xc3\xa4 tunnetuin symboli Jeesuksen ristinkuoleman sek\xc3\xa4 yl\xc3\xb6snousemuksen johdosta.\n_START_SECTION_\nRistiinnaulitsemisen taustat\n_START_PARAGRAPH_\nTiedot Jeesuksen ristiinnaulitsemisesta perustuvat nelj\xc3\xa4n evankeliumin kertomuksiin sek\xc3\xa4 tietoon siit\xc3\xa4, millaisia tuon ajan roomalaiset ristiinnaulitsemiset olivat. Roomalaiset sotilaat ristiinnaulitsivat Jeesuksen noin vuonna 30\xe2\x80\x9333 jaa. Ristiinnaulitseminen oli k\xc3\xa4yt\xc3\xa4nt\xc3\xb6n\xc3\xa4 vakiintunut teloitustapa V\xc3\xa4limeren alueella. Kuolemantuomiota edelsi Jeesuksen julkinen el\xc3\xa4m\xc3\xa4, joka her\xc3\xa4tti kannatusta ja vastustusta.\n_START_SECTION_\nJuutalaisen oikeudenk\xc3\xa4ynnin taustat evankeliumeissa\n_START_PARAGRAPH_\nEvankeliumien mukaan Jeesus k\xc3\xa4vi temppeliss\xc3\xa4 opettamassa, mik\xc3\xa4 her\xc3\xa4tti kannatusta ja vastustusta juutalaisten keskuudessa. Useaan kertaan osa juutalaisista tahtoi kivitt\xc3\xa4\xc3\xa4 Jeesuksen h\xc3\xa4nen opetustensa t\xc3\xa4hden. Jeesus puhui siit\xc3\xa4, ett\xc3\xa4 h\xc3\xa4n ja Is\xc3\xa4 ovat yht\xc3\xa4. H\xc3\xa4n puhui my\xc3\xb6s siit\xc3\xa4, ett\xc3\xa4 h\xc3\xa4n on Hyv\xc3\xa4 Paimen, ja h\xc3\xa4nen lampaansa kuulevat h\xc3\xa4nen \xc3\xa4\xc3\xa4nens\xc3\xa4, mutta n\xc3\xa4m\xc3\xa4 jotka tahtoivat kivitt\xc3\xa4\xc3\xa4 h\xc3\xa4net eiv\xc3\xa4t olleet h\xc3\xa4nen lampaitaan. Kivitt\xc3\xa4j\xc3\xa4t sanoivat, ett\xc3\xa4 Jeesus tekee itsens\xc3\xa4 Jumalaksi, vaikka on ihminen ja se oli heid\xc3\xa4n mielest\xc3\xa4\xc3\xa4n jumalanpilkkaa. Jeesus vastasi jumalanpilkkasyyt\xc3\xb6ksiin, \xe2\x80\x9dEik\xc3\xb6 teid\xc3\xa4n laissanne sanota: \xe2\x80\x99Min\xc3\xa4 sanoin: te olette jumalia.\xe2\x80\x99 Niit\xc3\xa4, jotka saivat Jumalan ilmoituksen, sanotaan siis jumaliksi, eik\xc3\xa4 pyhi\xc3\xa4 kirjoituksia voi tehd\xc3\xa4 tyhj\xc3\xa4ksi. Is\xc3\xa4 on minut pyhitt\xc3\xa4nyt ja l\xc3\xa4hett\xc3\xa4nyt maailmaan. Kuinka te voitte v\xc3\xa4itt\xc3\xa4\xc3\xa4 minun pilkkaavan Jumalaa, kun sanon olevani Jumalan Poika? Jos min\xc3\xa4 en tee Is\xc3\xa4ni tekoja, \xc3\xa4lk\xc3\xa4\xc3\xa4 uskoko minua. Mutta jos teen, uskokaa tekojani, vaikka ette minua uskoisikaan. Silloin te opitte ymm\xc3\xa4rt\xc3\xa4m\xc3\xa4\xc3\xa4n, ett\xc3\xa4 Is\xc3\xa4 on minussa ja min\xc3\xa4 olen Is\xc3\xa4ss\xc3\xa4.\xe2\x80\x9d_NEWLINE_Jeesuksen her\xc3\xa4tetty\xc3\xa4 Lasaruksen kuolleista monet juutalaiset, jotka sen n\xc3\xa4kiv\xc3\xa4t uskoivat Jeesukseen, mutta muutamat meniv\xc3\xa4t fariseusten luokse ja kertoivat mit\xc3\xa4 Jeesus oli tehnyt. Ylipapit ja farisekset kutsuivat neuvoston koolle ja kysyiv\xc3\xa4t silt\xc3\xa4: \xe2\x80\x9dMit\xc3\xa4 meid\xc3\xa4n pit\xc3\xa4isi tehd\xc3\xa4? Se mies tekee paljon tunnustekoja. Jos annamme h\xc3\xa4nen jatkaa n\xc3\xa4in, h\xc3\xa4neen uskovat kohta kaikki, ja silloin roomalaiset tulevat ja ottavat meilt\xc3\xa4 sek\xc3\xa4 t\xc3\xa4m\xc3\xa4n pyh\xc3\xa4n paikan ett\xc3\xa4 koko kansamme.\xe2\x80\x9d Silloin ylipappi Kaifas sanoi: \xe2\x80\x9dTe ette ymm\xc3\xa4rr\xc3\xa4 yht\xc3\xa4\xc3\xa4n mit\xc3\xa4\xc3\xa4n. Ettek\xc3\xb6 te k\xc3\xa4sit\xc3\xa4, ett\xc3\xa4 jos yksi mies kuolee kansan puolesta, se on teille parempi kuin ett\xc3\xa4 koko kansa joutuu tuhoon?\xe2\x80\x9d Siit\xc3\xa4 p\xc3\xa4iv\xc3\xa4st\xc3\xa4 l\xc3\xa4htien neuvoston tavoitteena oli surmata Jeesus. Jeesus ei en\xc3\xa4\xc3\xa4 liikkunut avoimesti Juudeassa. Jeesus oleskeli Efraim-nimisess\xc3\xa4 kaupungissa opetuslapsineen. Jeesus meni Lasaruksen kotikaupunkiin Betaniaan, jossa h\xc3\xa4net voideltiin ja sielt\xc3\xa4 h\xc3\xa4n ratsasti aasilla Jerusalmiin p\xc3\xa4\xc3\xa4si\xc3\xa4isjuhlille. H\xc3\xa4n puhui kuolemastaan ja ihmisten ep\xc3\xa4uskosta sek\xc3\xa4 pesi opetuslasten jalat. Jeesuksen viimeisell\xc3\xa4 aterialla h\xc3\xa4n kertoi kavaltajansa. Aterian yhteydess\xc3\xa4 Jeesus sanoi: "Min\xc3\xa4 annan teille uuden k\xc3\xa4skyn: rakastakaa toisianne! Niin kuin min\xc3\xa4 olen rakastanut teit\xc3\xa4, rakastakaa tekin toinen toistanne. Kaikki tuntevat teid\xc3\xa4t minun opetuslapsikseni, jos te rakastatte toisianne. Jeesus sanoi opetuslapsilleen menev\xc3\xa4ns\xc3\xa4 Is\xc3\xa4 luo tekem\xc3\xa4\xc3\xa4n heille asuinsijan ja olevansa tie, totuus ja el\xc3\xa4m\xc3\xa4. Eik\xc3\xa4 kukaan p\xc3\xa4\xc3\xa4sisi Is\xc3\xa4n luo muuten kuin Jeesuksen kautta. Silloin h\xc3\xa4n my\xc3\xb6s rohkaisi heit\xc3\xa4 ja antoi lupauksen Pyh\xc3\xa4st\xc3\xa4 Hengest\xc3\xa4, jonka h\xc3\xa4neen uskovat voisivat saada puolustajaksi._NEWLINE_Opetuslasten seurassa ollessaan Jeesus vangittiin Getsemanen puutarhassa. H\xc3\xa4n oli siell\xc3\xa4 rukoilemassa y\xc3\xb6ll\xc3\xa4 ja pyysi opetuslapsia valvomaan h\xc3\xa4nen kanssaan, vaikka he nukahtelivat. Juudas oli saanut kolmekymment\xc3\xa4 hopearahaa palkkioksi Jeesuksen kavaltamisesta ja h\xc3\xa4n osoitti suudelmalla Jeesuksen sotilaille, joiden seurassa h\xc3\xa4n tuli puutarhaan. Jeesus vangittiin k\xc3\xb6ysill\xc3\xa4 ja vietiin Hannaksen eteen, joka oli ylipappi Kaifaksen appi.\n_START_SECTION_\nHannas kuulustelee Jeesusta\n_START_PARAGRAPH_\nSotilaat toivat Jeesuksen ylipappi Hannaksen luo, joka kysyi Jeesukselta h\xc3\xa4nen opetuslapsistaan ja opetuksestaan. Jeesus vastasi: "Min\xc3\xa4 olen puhunut julkisesti, koko maailman kuullen. Olen aina opettanut synagogissa ja temppeliss\xc3\xa4, kaikkien juutalaisten kokoontumispaikoissa. Salassa en ole puhunut mit\xc3\xa4\xc3\xa4n. Miksi sin\xc3\xa4 minulta kysyt? Kysy kuulijoiltani, mit\xc3\xa4 olen heille puhunut. He kyll\xc3\xa4 tiet\xc3\xa4v\xc3\xa4t, mit\xc3\xa4 olen sanonut." Jeesuksen vastattua n\xc3\xa4in, yksi l\xc3\xa4hell\xc3\xa4 seisovista vartijoista l\xc3\xb6i h\xc3\xa4nt\xc3\xa4 kasvoihin ja sanoi: "Noinko sin\xc3\xa4 vastaat ylipapille?" Jeesus sanoi miehelle: "Jos puhuin v\xc3\xa4\xc3\xa4rin, osoita, mik\xc3\xa4 puheessani oli sopimatonta. Jos taas puhuin oikein, miksi ly\xc3\xb6t minua?" Hannas l\xc3\xa4hetti Jeesuksen k\xc3\xb6ysiss\xc3\xa4 ylipappi Kaifaksen luo.\n_START_SECTION_\nPilatus kuulustelee Jeesusta\n_START_PARAGRAPH_\nKaifaksen luota Jeesus vietiin maaherran palatsiin. Pilatus kysyi mist\xc3\xa4 juutalaiset Jeesusta syyttiv\xc3\xa4t, eik\xc3\xa4 tahtonut tuomita Jeesusta vaan toivoi juutalaisten tuomitsevan Jeesuksen heid\xc3\xa4n omien lakiensa mukaan. T\xc3\xa4h\xc3\xa4n juutalaiset vastasivat, etteiv\xc3\xa4t he voi tuomita ket\xc3\xa4\xc3\xa4n kuolemaan. Pilatus kysyi Jeesukselta, Oletko sin\xc3\xa4 juutalaisten kuningas? Jeesus vastasi, itsek\xc3\xb6 sin\xc3\xa4 niin ajattelet, vai ovatko muut sanoneet minusta niin? Pilatus sanoi, "olenko min\xc3\xa4 mik\xc3\xa4\xc3\xa4n juutalainen? Oma kansasi ja ylipapit sinut ovat minulle luovuttaneet. Mit\xc3\xa4 sin\xc3\xa4 olet tehnyt?" Jeesus vastasi: "Minun kuninkuuteni ei ole t\xc3\xa4st\xc3\xa4 maailmasta. Jos se kuuluisi t\xc3\xa4h\xc3\xa4n maailmaan, minun mieheni olisivat taistelleet, etten joutuisi juutalaisten k\xc3\xa4siin. Mutta minun kuninkuuteni ei ole per\xc3\xa4isin t\xc3\xa4\xc3\xa4lt\xc3\xa4." "Sin\xc3\xa4 siis kuitenkin olet kuningas?" Pilatus sanoi. Jeesus vastasi: "Itse sin\xc3\xa4 sanot, ett\xc3\xa4 olen kuningas. Sit\xc3\xa4 varten min\xc3\xa4 olen syntynyt ja sit\xc3\xa4 varten tullut t\xc3\xa4h\xc3\xa4n maailmaan, ett\xc3\xa4 todistaisin totuuden puolesta. Jokainen, joka on totuudesta, kuulee minua." "Mit\xc3\xa4 on totuus?" kysyi Pilatus. T\xc3\xa4m\xc3\xa4n sanottuaan Pilatus meni taas ulos juutalaisten luo ja sanoi heille: "En voi havaita h\xc3\xa4nen syyllistyneen mihink\xc3\xa4\xc3\xa4n rikokseen.\n_START_SECTION_\nJeesus tuomitaan kuolemaan\n_START_PARAGRAPH_\nP\xc3\xa4\xc3\xa4si\xc3\xa4isen\xc3\xa4 oli tapana p\xc3\xa4\xc3\xa4st\xc3\xa4\xc3\xa4 vanki vapaaksi. Pilatus ehdotti vaihtoehdoksi Barabbaan, murhamiehen vapauttamista tai Jeesuksen. Silloin ihmiset alkoivat huutamaan palatsin edess\xc3\xa4 "P\xc3\xa4\xc3\xa4st\xc3\xa4 Barabbas!". Barabbas oli kaupungissa puhjenneen mellakan ja murhan t\xc3\xa4hden vangittu mies. Pilatus vetosi uudestaan heihin, sill\xc3\xa4 h\xc3\xa4n halusi vapauttaa Jeesuksen. Mutta he huusivat vastaan: "Ristiinnaulitse, ristiinnaulitse!" Pilatus sanoi kolmannen kerran: "Mit\xc3\xa4 pahaa h\xc3\xa4n sitten on tehnyt? En ole havainnut mit\xc3\xa4\xc3\xa4n, mink\xc3\xa4 vuoksi h\xc3\xa4net pit\xc3\xa4isi tuomita kuolemaan. Min\xc3\xa4 p\xc3\xa4\xc3\xa4st\xc3\xa4n h\xc3\xa4net vapaaksi, kunhan olen antanut kurittaa h\xc3\xa4nt\xc3\xa4." Mutta he eiv\xc3\xa4t antaneet periksi vaan huusivat yh\xc3\xa4 kovemmin ja vaativat, ett\xc3\xa4 Jeesus oli ristiinnaulittava. Huutonsa voimalla he saivat tahtonsa l\xc3\xa4pi ja Pilatus p\xc3\xa4\xc3\xa4tti lopulta suostua heid\xc3\xa4n vaatimukseensa.\n_START_SECTION_\nKuoleman j\xc3\xa4lkeen\n_START_PARAGRAPH_\nMarkuksen evankeliumin mukaan Jeesuksen kuoltua Temppelin esirippu repeytyi kahtia ylh\xc3\xa4\xc3\xa4lt\xc3\xa4 alas. T\xc3\xa4st\xc3\xa4 ei kuitenkaan ole mainintaa miss\xc3\xa4\xc3\xa4n juutalaisessa l\xc3\xa4hteess\xc3\xa4. Markus kertoo my\xc3\xb6s auringon pimentyneen kolmeksi tunniksi keskip\xc3\xa4iv\xc3\xa4st\xc3\xa4 kello kolmeen. Matteus mainitsee Jeesuksen kuolemaa seuranneen maanj\xc3\xa4ristyksen._NEWLINE_Evankeliumien mukaan Joosef Arimatialainen pyysi Pilatukselta Jeesuksen ruumiin ja hautasi h\xc3\xa4net hautaan, jonka oli itselleen teett\xc3\xa4nyt. Jeesuksen hautaustavasta ei ole yksimielisyytt\xc3\xa4. Yhden teorian mukaan Jeesus j\xc3\xa4tettiin ristille haaskalintujen ja koirien sy\xc3\xb6t\xc3\xa4v\xc3\xa4ksi, kuten roomalaisilla oli tapana tehd\xc3\xa4 teloitetun h\xc3\xa4p\xc3\xa4isemiseksi. Jeesus saatettiin my\xc3\xb6s heitt\xc3\xa4\xc3\xa4 rikollisten joukkohautaan, kuten maakuoppaan tai kallioluolaan, tai h\xc3\xa4net saatettiin haudata kristityille tuntemattomaan hautaan._NEWLINE_Kristityt uskovat Jeesuksen nousseen kuolleista hautauksen j\xc3\xa4lkeen. Joidenkin tutkijoiden mukaan Jeesuksen hauta saattoikin olla tyhj\xc3\xa4 seuraavana p\xc3\xa4iv\xc3\xa4n\xc3\xa4.\n_START_SECTION_\nMerkitys ja muistaminen\n_START_PARAGRAPH_\nSek\xc3\xa4 apostoli Pietari ett\xc3\xa4 apostoli Paavali totesivat, ett\xc3\xa4 Jeesuksen yl\xc3\xb6snousemus on kristinuskon kulmakivi. Paavalin mukaan \xe2\x80\x9dellei Kristusta ole her\xc3\xa4tetty, silloin meid\xc3\xa4n julistuksemme on turhaa puhetta, turhaa my\xc3\xb6s teid\xc3\xa4n uskonne.\xe2\x80\x9d Kristityt viett\xc3\xa4v\xc3\xa4t Kristuksen ristiinnaulitsemisen ja kuoleman muistoksi vuosittain pitk\xc3\xa4perjantaita. P\xc3\xa4iv\xc3\xa4n sanoma on, ett\xc3\xa4 Kristus on kuollut ihmisten edest\xc3\xa4 ja h\xc3\xa4nen sovitusty\xc3\xb6ns\xc3\xa4 on t\xc3\xa4ytetty._NEWLINE_Risti on Jeesuksen ristiinnaulitsemisen johdosta kristinuskon perussymboli, Jumalan rakkauden, sovituksen ja lunastuksen merkki. Kirkon alttarilla on usein ristiinnaulitun Kristuksen kuva eli krusifiksi._NEWLINE_Kymmenet Filippiinien roomalaiskatoliset uskovaiset el\xc3\xa4ytyv\xc3\xa4t Kristuksen k\xc3\xa4rsimyksiin antamalla ristiinnaulita itsens\xc3\xa4 joka vuosi pitk\xc3\xa4n\xc3\xa4perjantaina.\n_START_SECTION_\nHistoriallisuus\n_START_PARAGRAPH_\nNykytutkijat n\xc3\xa4kev\xc3\xa4t Jeesuksen kasteen ja ristiinnaulitsemisen kahtena keskeisen\xc3\xa4 historiallisena tosiasiana Jeesuksesta. Esimerkiksi Auvinen (2009) toteaa, ett\xc3\xa4 ristiinnaulitsemisen h\xc3\xa4pe\xc3\xa4llisyys sen ajan maailmassa ja sen vaikea selitett\xc3\xa4vyys on todiste siit\xc3\xa4, ett\xc3\xa4 varhaiskristityt eiv\xc3\xa4t vain keksineet t\xc3\xa4llaista itselleen hankalaa tapahtumaa._NEWLINE_Jeesuksen ristiinnaulitsemisen tarkasta vuodesta ei ole historiallista varmuutta. Se tiedet\xc3\xa4\xc3\xa4n, ett\xc3\xa4 kuolemantuomion antanut Juudean roomalainen prefekti Pontius Pilatus oli virassa vuosina 26\xe2\x80\x9336. Esimerkiksi Holm\xc3\xa9n ja Kankaanniemi (2009) pit\xc3\xa4v\xc3\xa4t vuotta 30 todenn\xc3\xa4k\xc3\xb6isimp\xc3\xa4n\xc3\xa4 Jeesuksen kuolinvuotena, joskin my\xc3\xb6s vuosi 33 on mahdollinen, jos ristiinnaulitseminen tapahtui, kuten oletetaan, perjantaina Nisankuun 14. p\xc3\xa4iv\xc3\xa4n\xc3\xa4.\n_START_SECTION_\nRaamattu\n_START_PARAGRAPH_\nTieto Jeesuksen viimeisten p\xc3\xa4ivien tapahtumista eli k\xc3\xa4rsimyshistoriasta siirtyi luultavasti silminn\xc3\xa4kij\xc3\xb6iden aloittamalla suullisella traditiolla eteenp\xc3\xa4in varhaisessa seurakunnassa sen ensimm\xc3\xa4isten vuosikymmenten ajan. Sen j\xc3\xa4lkeen kertomus kirjattiin nelj\xc3\xa4\xc3\xa4n evankeliumiin viel\xc3\xa4 ensimm\xc3\xa4isen vuosisadan jaa. aikana. Evankeliumeihin kirjatuista tapahtumista on en\xc3\xa4\xc3\xa4 vaikea sanoa, mik\xc3\xa4 osa niist\xc3\xa4 on silminn\xc3\xa4kij\xc3\xa4kuvausta ja mik\xc3\xa4 muuntunutta suullista traditiota. Nelj\xc3\xa4st\xc3\xa4 kanonisoidusta evankeliumista Markuksen evankeliumia pidet\xc3\xa4\xc3\xa4n niin sanotussa kaksil\xc3\xa4hdeteoriassa vanhimpana, ja Matteus sek\xc3\xa4 Luukas olisivat k\xc3\xa4ytt\xc3\xa4neet sit\xc3\xa4 k\xc3\xa4rsimyshistorian l\xc3\xa4hteen\xc3\xa4\xc3\xa4n jonkin toisen l\xc3\xa4hteen ohella. Johannes taas on mahdollisesti hy\xc3\xb6dynt\xc3\xa4nyt Markuksen kanssa yhteist\xc3\xa4, vanhempaa l\xc3\xa4hdett\xc3\xa4. Kaikkien nelj\xc3\xa4n evankeliumin kertomukset eroavat toisistaan painotuksiltaan ja yksityiskohdiltaan, ja ne heijastelevat kunkin kirjoittajan omia tavoitteita. Lis\xc3\xa4ksi Vanhassa testamentissa annetut ennustukset ovat saattaneet vaikuttaa evankeliumien antamiin kuvauksiin._NEWLINE_Jeesuksen ristiinnaulitseminen mainitaan evankeliumien lis\xc3\xa4ksi my\xc3\xb6s niit\xc3\xa4 vanhemmissa Paavalin kirjeiss\xc3\xa4 (1. Kor 2:2; Gal. 3:1; Fil 2:8).\n_START_SECTION_\nKoraanin maininta\n_START_PARAGRAPH_\nJeesus on islamin yksi profeetta, 600-luvulla kirjoitettu Koraani kiist\xc3\xa4\xc3\xa4 Jeesuksen ristiinnaulitsemisen. _NEWLINE__NEWLINE_\xc2\xbb... ja sanoivat: "Me tapoimme Messiaan, Jeesuksen, Marian pojan, Jumalan l\xc3\xa4hettil\xc3\xa4\xc3\xa4n" - mutta he eiv\xc3\xa4t ristiinnaulinneet h\xc3\xa4nt\xc3\xa4. Heist\xc3\xa4 vain n\xc3\xa4ytti silt\xc3\xa4. Ne, jotka kiistelev\xc3\xa4t Jeesuksesta, eiv\xc3\xa4t tied\xc3\xa4 varmasti, eik\xc3\xa4 heill\xc3\xa4 ole tietoa h\xc3\xa4nest\xc3\xa4, vaan he vain arvailevat. Eiv\xc3\xa4t he h\xc3\xa4nt\xc3\xa4 tappaneet, vaan Jumala korotti h\xc3\xa4net luokseen. Jumala on Mahtava ja Viisas.\xc2\xbb _NEWLINE_(Koraani 4:157-158)'